**Roger Schmidt** (s. 13. maaliskuuta 1967 Kierspe) on saksalainen jalkapallovalmentaja ja entinen keskikenttäpelaaja. Kesästä 2022 lähtien hän on toiminut SL Benfican päävalmentajana.

Ura pelaajana
-------------

Schmidt opiskeli ylioppilaaksi valmistumisensa jälkeen työkalumekaanikoksi. Jalkapallouransa hän oli aloittanut Kiersper SC:n juniorina ja pelasi 1980-luvulla pienissä saksalaisseuroissa. Myöhemmin hän opiskeli muovitekniikkaa Paderbornn yliopistossa ja pelasi mm. SC Verlissä ja SC Paderbornissa. Hän pelasi koko uransa Saksan alasarjoissa ja lopetti aktiiviuransa Delbrückerissä vuonna 2005.

Ura valmentajana
----------------

Schmidt aloitti valmennusuransa kaudella 2004/05 Delbrücker SC:n pelaajavalmentajana. Hän valmensi seuran Oberligaan ja kaudella 2006/07 seura pääsi pelaamaan myös Saksan cupia, mutta putosi ensimmäisellä kierroksella SC Freiburgille.  Kesällä 2007 hän siirtyi Oberligassa pelanneen Preußen Münsterin päävalmentajaksi.  Schmidtin johdolla Münster pelasi Saksan Regionalligasa ja selvisi myös mukaan Saksan cupin otteluihin vuosien tauon jälkeen. Kaudella 2008/09 seura taisteli noususta 3. Ligaan, mutta jäi lopulta neljänneksi. Hyvistä tuloksista huolimatta Münster erotti Schmidtin maaliskuussa 2010. 

Heinäkuussa 2011 Schmidt palasi valmennustehtäviin entisen seuransa SC Paderbornin päävalmentajana.  Schmidtin alaisuudessa Paderborn pelasi loistavan kauden 2. Bundesliigassa ja sijoittui viidenneksi, mikä sivusi historian parasta sijoitusta. Kauden jälkeen Schmidtistä tuli yllättäen Itävallan Bundesliigassa pelaavan FC Red Bull Salzburgin päävalmentaja. 

Schmidtin debyyttikausi 2012/13 alkoi surkeasti, kun Red Bull putosi Mestarien liigasta jo toisella karsintakierroksella häviten luxemburgilaiselle F91 Dudelangelle.  Yllättävän putoamisen jälkeen Schmidt uudisti joukkuetta radikaalisti ja seura hankki riveihinsä nuoria pelaajia kuten Valon Berishan ja Kevin Kampln. Uudistuneen Red Bullin kausi päättyi liigassa hopeasijalle ja mestaruus karkasi FK Austria Wienille viiden pisteen erolla. Kaudella 2013/14 Red Bull dominoi Bundesliigaa suvereenisti ja varmisti seurahistorian kahdeksannen mestaruuden historiallisen aikaisin, kahdeksan kierrosta ennen liigan päättymistä. 

Huhtikuun lopussa 2014 Schmidt ilmoitti jättävänsä Red Bullin kauden jälkeen ja siirtyvän kesällä Bayer 04 Leverkusenin päävalmentajaksi kaksivuotisella sopimuksella.  Schmidtin johdolla Leverkusen pelasi Bundesliigan kärkipäässä, mutta jättipotti missään kilpailussa jäi ottamatta. Parhaimmillaan Leverkusen oli Bundesliigan kolmas kaudella 2015/16. Saksan cupissa seura putosi neljännesvälierissä kahdesti perättäin. Heikko kevätkausi 2016/17 pudotti Leverkusenin liigassa sijalle yhdeksän, mikä oli seuran johdolle liikaa. Schmidt sai potkut tehtävästään maaliskuun alussa 2017 Leverkusenin hävittyä Borussia Dortmundille murskaavasti 6–2.

Kesäkuussa 2017 Schmidtistä tuli Kiinan Superliigassa pelaavan Beijing Guoanin päävalmentaja. Kaudella 2018 Schmidt luotsasi Beijing Guoanin Kiinan cupin mestariksi 15 vuoden tauon jälkeen. Kaudella 2019 Beijing taisteli Kiinan liigan kärkisijoista, mutta kauden keskivaiheilla heikot esitykset johtivat seuran putoamiseen Aasian mestarien liigasta ja Kiinan cupista. Tulokset johtivat Schmidtin potkuihin heinäkuun lopussa 2019, vaikka joukkue oli liigassa kolmantena vain neljä pistettä kärjestä.

Kaudeksi 2020/21 Schmidt siirtyi Eredivisie-seura PSV Eindhovenin päävalmentajaksi kaksivuotisella sopimuksella. Schmidt luotsasi PSV:n debyyttikaudellaan Eredivisiessä toiseksi. Helmikuussa 2022 kerrottiin, että Schmidt jättää seuran kauden jälkeen. Hän ei päässyt seuran kanssa yhteisymmärrykseen jatkosopimuksesta. Huhtikuussa 2022 hän johdatti PSV:n Alankomaiden cupin mestariksi. Finaalissa PSV kukisti Ajaxin 2–1.

Kauden 2021/22 jälkeen Schmidt teki kaksivuotisen sopimuksen portugalilaisen SL Benfican kanssa. Schmidt luotsasi debyyttikaudellaan 2022/23 Benfican Portugalin mestariksi neljän vuoden tauon jälkeen.

Meriitit valmentajana
---------------------

* Portugalin mestaruus: 2023
* Alankomaiden cup: 2022
* Alankomaiden supercup: 2021
* Kiinan cup: 2018
* Itävallan mestaruus: 2014
* Itävallan cup: 2014

Lähteet
-------

1. ↑  Delbrücker SC » Manager history
2. ↑  Schmidt trainiert die Preußen
3. ↑  Fascher folgt auf Schmidt
4. ↑  Schmidt übernimmt und bekommt drei Neue
5. ↑  Offiziell: Roger Schmidt wechselt vom SC Paderborn nach Salzburg
6. ↑  Second qualifying round : 17-18 July 2012
7. ↑  Salzburg win Austrian title in record time
8. ↑  Schmidt verlässt Salzburg Richtung Leverkusen
9. ↑  Roger Schmidt: Bayer Leverkusen sack boss after heavy defeat
10. ↑  Roger Schmidt nach China
11. ↑  Beijing Guoan win 2018 Chinese FA Cup
12. ↑  Soccer - Beijing sack coach Schmidt
13. ↑  PSV appoint Roger Schmidt as new head coach
14. ↑  Roger Schmidt stopt na dit seizoen als trainer van PSV
15. ↑  Kudus and Haller leave Dutch Cup final crestfallen as Ajax bow to PSV Eindhoven
16. ↑  Benfica oficializa Roger Schmidt
17. ↑  Benfica wins record 38th Portuguese league title on final day of season

Aiheesta muualla
----------------

* Kuvia tai muita tiedostoja aiheesta **Roger Schmidt** Wikimedia Commonsissa

  


|  |  |  |
| --- | --- | --- |
| Edeltäjä:**André Schubert** | **SC Paderbornin päävalmentaja**2011–2012 | Seuraaja:**Stephan Schmidt** |

|  |  |  |
| --- | --- | --- |
| Edeltäjä:**Ricardo Moniz** | **FC Red Bull Salzburgin päävalmentaja**2012–2014 | Seuraaja:**Adolf Hütter** |

|  |  |  |
| --- | --- | --- |
| Edeltäjä:**Sascha Lewandowski** | **Bayer 04 Leverkusenin päävalmentaja**2014–3/2017 | Seuraaja:**Tayfun Korkut** |

|  |  |  |
| --- | --- | --- |
| Edeltäjä:**José Manuel González López** | **Beijing Guoanin päävalmentaja**6/2017–7/2019 | Seuraaja:**Bruno Génésio** |

|  |  |  |
| --- | --- | --- |
| Edeltäjä:**Ernest Faber** | **PSV Eindhovenin päävalmentaja**2020–2022 | Seuraaja:**Ruud van Nistelrooy** |

|  |  |  |
| --- | --- | --- |
| Edeltäjä:**Nélson Veríssimo** | **SL Benfican päävalmentaja**2022– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Alankomaat

 |

 |